CELEX: 32012R0390
Language: sk
Date: 2012-05-07 00:00:00
Title: Vykonávacie nariadenie Komisie (EÚ) č. 390/2012 zo 7. mája 2012 , ktorým sa mení a dopĺňa nariadenie (ES) č. 318/2007, ktorým sa ustanovujú zdravotné podmienky pre zvieratá pri dovoze určitých druhov vtákov do Spoločenstva a podmienky karantény  Text s významom pre EHP

8.5.2012   
            
            
               SK
            
            
               Úradný vestník Európskej únie
            
            
               L 121/18
            
         VYKONÁVACIE NARIADENIE KOMISIE (EÚ) č. 390/2012
   zo 7. mája 2012,
   ktorým sa mení a dopĺňa nariadenie (ES) č. 318/2007, ktorým sa ustanovujú zdravotné podmienky pre zvieratá pri dovoze určitých druhov vtákov do Spoločenstva a podmienky karantény
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Rady 92/65/EHS z 13. júla 1992, ktorou sa ustanovujú veterinárne požiadavky na obchodovanie so zvieratami, spermou, vajíčkami a embryami, na ktoré sa nevzťahujú veterinárne požiadavky ustanovené v osobitných právnych predpisoch Spoločenstva uvedených v prílohe A oddiele I k smernici 90/425/EHS, a na ich dovoz do Spoločenstva (1), a najmä na jej článok 17 ods. 3 písm. a),
   keďže:
   
               (1)
            
            
               Nariadením Komisie (ES) č. 318/2007 (2) sa stanovujú veterinárne podmienky pre dovoz určitých druhov vtákov do Únie a jednou z nich je, že vtáky sa majú dovážať do Únie iba za predpokladu, že pochádzajú z tretích krajín alebo ich území uvedených v prílohe I k uvedenému nariadeniu.
            
         
               (2)
            
            
               Filipíny požiadali Komisiu, aby povolila dovoz vtákov chovaných v zajatí podľa nariadenia (ES) č. 318/2007 z časti ich územia do Únie. Odborníci Komisie vykonali kontrolu na Filipínach, aby posúdili, či táto krajina spĺňa požadované veterinárne podmienky týkajúce sa takýchto vtákov a zavedených kontrol.
            
         
               (3)
            
            
               Filipíny poskytli primerané záruky, pokiaľ ide o súlad s pravidlami Únie stanovenými v nariadení (ES) č. 318/2007, požadovaný pri dovoze vtákov chovaných v zajatí z časti ich územia, konkrétne z Národného regiónu hlavného mesta Manila, do Únie. Daná časť filipínskeho územia by teda mala byť zahrnutá do zoznamu stanoveného v prílohe I k nariadeniu (ES) č. 318/2007.
            
         
               (4)
            
            
               Nariadenie (ES) č. 318/2007 by sa preto malo zodpovedajúcim spôsobom zmeniť a doplniť.
            
         
               (5)
            
            
               Opatrenia stanovené v tomto nariadení sú v súlade so stanoviskom Stáleho výboru pre potravinový reťazec a zdravie zvierat,
            
         PRIJALA TOTO NARIADENIE:
   Článok 1
   V prílohe I k nariadeniu (ES) č. 318/2007 sa dopĺňa tento zápis:
   
               „3.
            
            
               Filipíny: Národný región hlavného mesta Manila.“
            
         Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 7. mája 2012
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. ES L 268, 14.9.1992, s. 54.
   
      (2)  Ú. v. EÚ L 84, 24.3.2007, s. 7.